ASIMAR ส่งซิกผลงานปีนี้สดใส เดินหน้าประมูลงานเพิ่ม หนุนแบ็กล็อกโตทะลัก 100 ลบ.
ASIMAR ส่งซิกผลงานปีนี้สดใส เดินหน้าประมูลงานเพิ่ม หนุนแบ็กล็อกโตทะลัก 100 ลบ.
24 ส.ค. 2563

นายสุรเดช ตัณฑ์ไพบูลย์ ประธานเจ้าหน้าที่บริหาร บริษัท เอเชียน มารีน เซอร์วิสส์ จำกัด(มหาชน) หรือ ASIMAR ดำเนินธุรกิจหลักด้านการต่อเรือซ่อมเรือ รวมทั้งงานก่อสร้างวิศวกรรม และรับจ้างกำจัดมลภาวะในแหล่งน้ำแจ้งผลประกอบการไตรมาส 2/2563 บริษัทมีกำไรสุทธิจำนวน 3.81 ล้านบาท เพิ่มขึ้นจำนวน 9.63 ล้านบาท หรือคิดเป็นอัตราเพิ่มขึ้นร้อยละ165.46 จากงวดเดียวกันของปีก่อน ซึ่งมีผลขาดทุน 5.82 ล้านบาท จากรายได้รวม 109.04 ล้านบาท
ทั้งนี้รายได้จากการดำเนินงานในไตรมาส 2/2563 มาจากงานซ่อมเรือ 93.92 ล้านบาท เพิ่มขึ้น 8.05 ล้านบาท เนื่องจากสาขาสมุทรปราการและสุราษฎร์ธานีมีการรับงานซ่อมเรือมากขึ้น โดยมีงานซ่อมเรือราชการที่มีมูลค่าสูงทั้ง 2 สาขา ซึ่งไตรมาสนี้ได้รับผลกระทบบางส่วนจากลูกค้าบางรายที่เลื่อนเวลาเข้าซ่อมเรือจากผลกระทบสถานการณ์โรคติดเชื้อไวรัสโคโรน่า นอกจากนี้ยังมีรายได้จากงานต่อเรือ 14.64 ล้านบาทเพิ่มขึ้นจากงวดเดียวกันปีก่อน 10.48 ล้านบาท หรือคิดเป็นร้อยละ  251.92 โดยเป็นรายได้จากการต่อเรือโดยสารปรับอากาศพลังงานไฟฟ้าจำนวน 5 ลำ และโครงการต่อเรือเก็บขยะ 1 ลำ
“รายได้ครึ่งปีแรกส่งสัญญาณการฟื้นตัวของบริษัทจากช่วงเดียวกันของปีก่อนอย่างชัดเจน โดยมีกำไรสุทธิจำนวน 14.78 ล้านบาท จากงวดเดียวกันของปีก่อนที่ขาดทุนสุทธิ 4.76 ล้านบาท หรือคิดเป็นอัตรากว่าร้อยละ 410 ทางทีมบริหารเชื่อว่าทั้งปีนี้จะมีรายได้เพิ่มขึ้นตามเป้าร้อยละ 20 จากปี 2562 และสามารถรักษาระดับอัตรากำไรขั้นต้นซึ่งจะส่งผลต่อกำไรสุทธิบริษัท แม้ว่าช่วงไตรมาส 2/2563 เริ่มได้รับผลกระทบบ้างจากสถานการณ์โควิด-19” นายสุรเดช กล่าว
สำหรับแผนธุรกิจในปี 2563 บริษัทฯ วางเป้าหมายรายได้เติบโต 20% ยังคงป็นไปตามแผน ปัจจุบันบริษัทมีงานที่รอรับรู้รายได้ (Backlog) ราว 100 ล้านบาท ซึ่งเป็นงานต่อเรือเก็บขยะของกรมทรัพยากรทางทะเลและชายฝั่ง เรือโดยสารปรับอากาศพลังงานไฟฟ้า ของบจก.ไมน์ โมบิลิตี รีเสิร์ซ และเรือกำจัดผักตบชวาของหน่วยงานราชการ และมีความพร้อมในการเข้าร่วมประมูลโครงการต่อเรือของภาครัฐบาล เพื่อสนับสนุนการเติบโตในระยะยาว อย่างไรก็ตามภายใต้สถานการณ์การแพร่ระบาดของโควิด-19 บริษัทฯ มุ่งเน้นความปลอดภัยในการดำเนินธุรกิจ และได้รับงานซ่อมเรือเป็นหลัก ขณะที่งานต่อเรือยังมีงานเข้ามาอย่างต่อเนื่อง